*Pressetekst*

**Arkitema vinder omfattende renovering af gårdhuse i Albertslund Vest**

**I team med Alectia og Plan og Proces har Arkitema vundet tilbud vedrørende en gennemgribende totalrenovering af i alt 457 gårdhuse i Albertslund Vest.**

**Toppoint på beboerproces**

“I dommernes pointgivning scorer vi max point på beboerproces. Det er noget vi er rigtige glade for hos Arkitema,” udtaler Bendt Almvig, arkitekt og partner med ansvar for Arkitemas almene boligprojekter og fortsætter:

“For os handler beboerinddragelse om gensidig læring. Beboerne har indsigt, ønsker og behov, som vi har brug for at kende for at kunne levere den bedste rådgivning. Imens har vi en faglig og metodisk viden og tilgang, som beboerne har brug for at støtte sig til for at træffe de bedste valg og beslutninger.”

**En kompleks og interessant opgave**

Den gennemgribende renovering af de 457 gårdhuse vil ske med stor respekt for stedets særegne identitet, æstetik og kulturhistorie. Da gårdhavehusene blev opført i midten af 1960’erne var de eksponent for nye arkitektoniske strømninger. Albertslund-bebyggelsen var med til at lægge kimen til den tæt-lave boligbevægelse, som Arkitema også bidrog aktivt til.

“Denne opgave er utrolig interessant arkitekturhistorisk set, men den er samtidig meget kompleks, da den omfatter dels renovering af gårdhusene med genhusning af samtlige beboer og dels koordinering af nye forsyningledninger til hele området”, forklarer Bendt Almvig.

Pia Høyer, der er arkitekt og arbejder med beboerinddragelse i forbindelse med Arkitemas almene boligprojekter supplerer: “Renoveringensagen har så høj en kompleksitet, at der uværgeligt vil opstå uforudsete hændelser. Derfor er Arkitemas tilgang baseret på både grundig planlægning, veltilrettelagte processer og improvisation, ligesom at de centrale nøglepersoner; projekteringsleder, procesleder og byggeleder, skal følge projektet hele vejen. Fra første skitse til indflytning.”

Projektet opstartes i januar 2014 og forventes færdigt i 2019. Renovering vil foregå etapevis, så beboerne kan indflytte løbende i renoveringsperioden.

**Data**

Adresse: Gårdhusene i Albertslund Vest er fordelt i to boligselskaber: Vridsløselille Andelsboligforening (VA) og Albertslund Boligselskab (AB).

AB Vest omfatter 199 gårdhuse i kvartererne Margeritten, Violen, Valmuen, Rosen og Hveden.

VA Vest omfatter 259 gårdhuse i kvartererne Havren, Rugen, Kløveren, Vindruen, Æblet, Koglen og Kastanjen.

År: 2013-2019

Bygherre: Vridsløselille Andelsboligforening og Albertslund Boligselskab

Omfang: 457 gårdhuse

Arkitekt: Arkitema

Landskab: Arkitema

Ingeniør: Alectia A/S

Beboerproces: Plan og Proces ApS